Polisieman, talle vas vir dwelms, onwettige sigaretteFoto: SAPD Altesaam 16 mense is in Limpopo in hegtenis geneem vir die besit van dwelms en onwettige sigarette. Lede van die Limpopo-hoofwegpatrollie het die 16 verdagtes, tussen 25 en 41 jaar oud, die afgelope week tydens verskeie operasies in hegtenis geneem. ŉ 36-jarige konstabel wat by die Apel-polisiestasie in die Sekhukhune-distrik gestasioneer was, is tydens ŉ stop-en-deursoek-operasie in hegtenis geneem nadat daar dwelms in sy besit gevind is. Daar is op 20 sakkies nyaope beslag gelê wat in die beampte se motor gevind is. Daar is ook op ŉ vuurwapen en ammunisie beslag gelê. Foto: SAPD Nog 11 verdagtes is in Polokwane aangekeer en daar is op nyaope, dagga en onwettige sigarette beslag gelê. Daar is ook op ŉ wenk gereageer en ŉ 36-jarige eienaar van ŉ snoepwinkel is in hegtenis geneem terwyl daar op nege kartonne onwettige sigarette beslag gelê is. In die Hlogotlou-omgewing in die Sekhukhune-distrik is ŉ 25-jarige man in hegtenis geneem nadat daar op meer as 1 000 sakkies nyaope en 170 sakkies tik by ŉ huis afgekom is. In nog ŉ voorval in dieselfde gebied is twee verdagtes, 28 en 35 jaar oud, in hegtenis geneem nadat daar op 65 sakkies dagga afgekom is.